Mabuza-lyfwag onthou vir dekades se polisiediensAo. Thomas Shongwe (Foto: SAPS) Die lyfwag van adjunkpres. David Mabuza wat Sondag in ŉ motorongeluk by Middelburg in Mpumalanga dood is, is geïdentifiseer as ao. Thomas Shongwe. Die 56-jarige Shongwe is op die toneel dood verklaar toe een van die voertuie van Mabuza se konvooi op pad van Mpumalanga na Gauteng omgeslaan het. Twee ander insittendes wat in dieselfde voertuig as Shongwe was, was ŉ 50-jarige polisiekaptein wat steeds in ŉ kritieke toestand in die hospitaal is en ŉ 44-jarige adjudantoffisier wat intussen ontslaan is. Al drie is lede van die presidensiële beskermingseenheid. Maroela Media het vroeër berig die voertuig wat omgeslaan het se band het gebars. Die motor waarin Mabuza gery het, is nie deur die voorval geraak nie. ’n Saak van strafbare manslag word ondersoek. (Foto: Yusuf Abramjee/Twitter) Volgens kol. Athlenda Mathe, polisiewoordvoerder, is Shongwe gebore en getoë in Mbombela, Mpumalanga. Hy het 31 jaar se ononderbroke diens in die polisie gehad nadat hy in 1991 as studentekonstabel by die diens aangesluit het. Vir die duur van sy diens was Shongwe verbonde aan die afdeling van beskerming en sekuriteitsdienste (PSS) waar hy as ŉ BBP-beskermer gedien het. Van 1994 tot 2018 was hy verantwoordelik vir die lewering van beskermingsdienste aan die kantoor van die premier in Mpumalanga. Shongwe is in 2018 na die presidensiële beskermingsdienste oorgeplaas, waar hy as beskermer vir die huidige adjunkpresident gedien het. Genl. Fannie Masemola, nasionale polisiekommissaris, sê ŉ ondersoek is aan die gang om die oorsaak van die ongeluk vas te stel. “Die dood van die lid is nie net ŉ groot verlies vir die polisiediens nie, maar ook die breër gemeenskap,” sê Masemola. “Ons betuig ons meegevoel aan die lid se familie en geliefdes en wens ook die beseerde lede ŉ spoedige herstel toe.” Shongwe is deur sy bevelvoerders beskryf as ŉ “stil, stiptelike, toegewyde en gedissiplineerde polisielid” wat sy land met oorgawe gedien het. Shongwe word oorleef deur sy vrou en drie kinders.